དེ་ནས་བཟུང་རིམ་བཞིན་སྔར་སྲོལ་ལྟར་གཞི་གསུམ་གྱི་ཕྱག་ལེན་གཙོས་ཆོས་ཐོག་དང་ཆོས་གྲྭའི་རྩོད་པ་རྣམས་གཏན་ཆགས་སུ་གྱུར་བ་མ་ཟད།རྟེན་བཞེངས་ཀྱི་སྐོར་མང་པོའང་ལེགས་གྲུབ་བྱུང་བ་དང་།བླ་སྤྲུལ་དང་དགེ་འདུན་པ་ཡང་མང་པོ་བཞུགས།ཁྱད་པར་དུ་འཇིག་རྟེན་ན་རིན་ཐང་བྲལ་བའི་རྟེན་རྙིང་བྱིན་ཅན་མང་པོ་བཞུགས་ཡོད་པ་ནི་རེབ་གོང་མང་ཚོགས་སྤྱི་དང་།བླ་སྤྲུལ་ཁག་དང་དགེ་སློང་རྒན་པ་རྣམས་ཀྱིས་སྔ་གཞུག་ཏུ་སྲུང་སྐྱོབ་དང་བདག་གཉེར་བྱས་པའི་སྐུ་དྲིན་ཡིན་ནོ།།ད་ལྟ་གྲྭ་ཚང་འདིར་འདུ་ཁང་ཆེན་མོ་དང་།ས་འཛིན་འཇམ་དབྱངས་ཀུན་གཟིགས་ལྷ་ཁང་།ཆོས་པ་རིན་པོ་ཆེའི་སྐུ་གདུང་ལྷ་ཁང་།ལྷ་ཁང་སོ་མ།འཇམ་དབྱངས་ཀུན་གཟིགས་ལྷ་ཁང་།དོན་ཡོད་ཞགས་པའི་ལྷ་ཁང་།དཔལ་ལྡན་ལྷ་མོའི་མགོན་ཁང་།པར་ཁང་།ནང་ཆེན་ཉི་ཤུ་ལྷགགྲྭ་ཤག་བརྒྱ་དང་ལྔ་བཅུ་ཙམ།བླ་སྤྲུལ་བཅོ་ལྔ་ལྷག་དང་དགེ་འདུན་པ་སུམ་བརྒྱ་ཡས་མས་བཅས་བཞུགས།གཞུང་ཆེན་བཀའ་པོད་ལྔ་སྔགས་དང་བཅས་པ་ལ་སྦྱངས་པ་མཐར་ཕྱིན་པའི་ལྷ་རམས་པ་དང་།རབ་འབྱམས་པ་སོགས་དགེ་བཤེས་གསར་བ་ཉི་ཤུ་ལྷག་དང་དབེན་གནས་མང་པོ་འགྲིམས་པའི་སྒོམ་པ་བ་ཡང་འགའ་རེ་ཡོད།གྲྭ་ཚང་ཁྲི་རབས་དང་པོ་ཡབ་རྗེ་སྐལ་ལྡན་རྒྱ་མཚོ་ནས་རོང་རྒན་སྐུ་ཕྲེང་དྲུག་པ་དགེ་འདུན་དར་རྒྱས་རྒྱ་མཚོ་བར་མཁན་རབས་དོན་བརྒྱད་སོང་ཡོད།